Taxi los kleuter alleen in 'hoë-misdaadgebied' | Maroela Media
'n Lid van Rusa, Angel Mpiri, het Isiphile na Cottonlands geneem waar sy 'n vrou ontmoet het wat haar meegedeel het dat sy die kind ken (Foto: Rusa)
'n Vyfjarige seun van Verulam, KwaZulu-Natal, is Maandag langs die pad afgelaai nadat hy nie sy rit huis toe kon betaal nie. Die seun is intussen met die hulp van lede van die Reaksie-eenheid Suid-Afrika (Rusa) met sy gesin herenig.
Volgens Prem Balram, woordvoerder van die Rusa, het inwoners van Station Park in Canelands, Verulam, Rusa omstreeks 15:00 gekontak oor die seun wat stoksielalleen langs die pad gesit en gehuil het. Die seun is later geïdentifiseer as Isiphile Jamangile.
Balram sê volgens inligting wat hulle ontvang het, is Isiphile van die taxi "afgeskop" nadat hy die bestuurder van die minibustaxi meegedeel het dat hy nie sy taxi-geld sal kan betaal nie. Hy sê die gebied waar Isiphile afgelaai is, word as 'n hoë-misdaadgebied bestempel.
"Ons het probeer om meer inligting by Isiphile te kry om hom veilig huis toe te neem. Hy kon egter geen inligting oor die ligging van sy huis, in watter skool hy is of enige van sy ouers se besonderhede verskaf nie," vertel Balram. "Ons het 'n boek in sy tas gevind, wat bevestig het dat hy 'n gr. R-leerling is."
Isiphile is omstreeks 17;00 met sy gesin herenig (Foto: Rusa)
Rusa se lede het na sy gesin begin soek en hy is omstreeks 17:00 met hulle herenig. 'n Inskrywing oor die voorval op Rusa se Facebookblad het ongelooflike reaksie ontlok. Besorgde mense van wyd en syd het hul misnoeë oor die situasie uitgespreek en ook hul hulp aangebied.
Volgens Balram het Rusa tot 60 oproepe ontvang van mense wat aangebied het om geld te stuur. Daar was ook mense wat aangebied het dat Isiphile by hulle bly totdat sy ouers gevind is.
"'n Lid van Rusa, Angel Mpiri, het Isiphile na Cottonlands geneem waar sy 'n vrou ontmoet het wat haar meegedeel het dat sy die kind ken. Sy het Mpiri aanwysings tot by Isiphile se huis gegee waar hy toe weer met sy gesin herenig is."
Balram vertel Isiphile was nie veronderstel om die taxi huis toe te neem nie en het daarom nie taxi-geld gehad nie. Hy het 'n ander leerder ná skool gevolg en saam met hom in die taxi geklim.
Onderwysers se stresvlakke hemelhoog
Daar is nie medikasie vir daardie taxi driver nie.(Dom verby)
Ek gaan haal my werkers se kinders in Olivenhoutbos, ek ry nou die dag, 3 Kinders seker so 4jaar en 2 jaar en 'n ouer seun van so 13 wil oor die pad kom. Ek kyk toe rond en sien niemand aankom nie. Ek wys toe vir hulle ek sal wag dat hulle gou oor hardloop. Volgende oomblik kom daar 'n taxi en ry hulle amper raak en hy het die cheek om vir hulle te toot en te skree vir hulle nadat hy oor die stop straat gery het???????
Ai so jonk en weerloos…dit is hartseer dat so n jong kind aan sy eie genade oorgelaat word sonder behoorlike reelings in plek om hom by die skool & huis te kry
Aai julle, hy is dan nog so klein. Hy verstaan mos nou nie die sisteem nie. Daardie taxi bestuurder sal dubbel verloor wat dit sou kos om die kind te vervoer. Hoekom kon niemand in die taxi net sy geldjie betaal het nie. En al weet hy nie waar hy bly nie, hom liewer veilig kon hou tot sy ouers opgespoor kon word. Die wereld is besig om mal te word. Hulle jaag Mamon. Rusa, dankie dat julle omgee.
Ag nee hel man dis 'n kind, magtig! As daardie kind nou vermis geraak het, dan sou die taxi drywer net sy skouers opgetrek het… nee maggies man.. kyk na ons land se kinders..